|  |  |
| --- | --- |
| Parlament Ewropew2019-2024 | EP logo RGB_Mute |

{LIBE}Kumitat għal-Libertajiet Ċivili, il-Ġustizzja u l-Intern

<NoDocSe>2020/2789(RSP)</NoDocSe>

<Date>{13/01/2021}13.1.2021</Date>

<TitreType>ABBOZZ TA' MOZZJONI GĦAL RIŻOLUZZJONI</TitreType>

<TitreSuite>imressqa wara d-dikjarazzjoni tal-Kummissjoni</TitreSuite>

<TitreRecueil>skont l-Artikolu 132(2) tar-Regoli ta' Proċedura</TitreRecueil>

<Titre>dwar is-sentenza tal-Qorti tal-Ġustizzja tas-16 ta' Lulju 2020 - Data Protection Commissioner vs Facebook Ireland Limited u Maximillian Schrems ("Schrems II") - Kawża C-311/18</Titre>

<DocRef>(2020/2789(RSP))</DocRef>

<RepeatBlock-By><Depute>Juan Fernando López Aguilar</Depute>

<Commission>{LIBE}f'isem il-Kumitat għal-Libertajiet Ċivili, il-Ġustizzja u l-Intern</Commission>

</RepeatBlock-By>

B9‑0000/2021

Riżoluzzjoni tal-Parlament Ewropew dwar is-sentenza tal-Qorti tal-Ġustizzja tas-16 ta' Lulju 2020 - Data Protection Commissioner vs Facebook Ireland Limited u Maximillian Schrems ("Schrems II") - Kawża C-311/18

(2020/2789(RSP))

*Il-Parlament Ewropew*,

– wara li kkunsidra l-Karta tad-Drittijiet Fundamentali tal-Unjoni Ewropea, b'mod partikolari l-Artikoli 7, 8, 47 u 52,

– wara li kkunsidra s-sentenza tal-Qorti tal-Ġustizzja tas-16 ta' Lulju 2020 fil-Kawża C-311/18, Data Protection Commissioner v Facebook Ireland Limited u Maximillian Schrems[[1]](#footnote-1) (Schrems II);

– wara li kkunsidra s-sentenza tal-Qorti tal-Ġustizzja tas-6 ta' Ottubru 2015 fil-Kawża C-362/14 Maximilian Schrems v Data Protection Commissioner[[2]](#footnote-2) "(Schrems I)",

– wara li kkunsidra s-sentenza tal-Qorti tal-Ġustizzja tas-6 ta' Ottubru 2020 fil-Kawża C‑623/17 Privacy International v Secretary of State of Foreign and Commonwealth Affairs[[3]](#footnote-3);

– wara li kkunsidra r-riżoluzzjoni tiegħu tal-5 ta' Lulju 2018 dwar l-adegwatezza tal-protezzjoni mogħtija mit-Tarka tal-Privatezza UE-US[[4]](#footnote-4);

– wara li kkunsidra r-riżoluzzjoni tiegħu tal-25 ta' Ottubru 2018 dwar l-użu tad-data tal-utenti ta' Facebook minn Cambridge Analytica u l-impatt fuq il-protezzjoni tad-data[[5]](#footnote-5);

– wara li kkunsidra r-riżoluzzjoni tiegħu tas-26 ta' Novembru 2020 dwar ir-Rieżami tal-Politika Kummerċjali tal-UE[[6]](#footnote-6),

– wara li kkunsidra r-Regolament (UE) 2016/679, ir-Regolament Ġenerali dwar il-Protezzjoni tad-Data (GDPR)[[7]](#footnote-7);

– wara li kkunsidra r-Rakkomandazzjonijiet 01/2020 tal-Bord Ewropew għall-Protezzjoni tad-Data dwar miżuri li jissupplimentaw għodod ta' trasferiment biex tiġi żgurata l-konformità mal-livell tal-UE ta' protezzjoni tad-data personali u 02/2020 dwar il-Garanziji Essenzjali Ewropej għal miżuri ta' sorveljanza[[8]](#footnote-8);

– wara li kkunsidra l-Artikolu 132(2) tar-Regoli ta' Proċedura tiegħu,

A. billi l-Qorti tal-Ġustizzja tal-UE (QĠUE) fis-sentenza "Schrems I" indikat li l-aċċess indiskriminat mill-awtoritajiet tal-intelligence għall-kontenut tal-komunikazzjonijiet elettroniċi jikser l-essenza tad-dritt għall-kunfidenzjalità tal-komunikazzjonijiet kif previst fl-Artikolu 7 tal-Karta;

B. billi l-Qorti fis-sentenza "Schrems II" indikat li l-Istati Uniti ma jipprovdux rimedji legali suffiċjenti għal persuni li mhumiex mill-Istati Uniti kontra s-sorveljanza tal-massa, u li dan jikser l-essenza tad-dritt għal rimedju legali kif previst fl-Artikolu 47 tal-Karta;

C. billi fir-riżoluzzjoni tiegħu tal-25 ta' Ottubru 2018, il-Parlament Ewropew kien diġà talab lill-Kummissjoni tissospendi t-Tarka tal-Privatezza;

***OSSERVAZZJONIJIET ĠENERALI***

1. Jieħu nota tas-sentenza tal-QĠUE tas-16 ta' Lulju 2020, li fiha l-Qorti kkonfermat il-validità tad-Deċiżjoni 2010/87 dwar klawżoli kuntrattwali standard (SCCs) filwaqt li ddikjarathom li huma mekkaniżmu effettiv biex tiġi żgurata l-konformità mal-livell ta' protezzjoni previst fid-dritt tal-UE; jinnota wkoll li l-Qorti invalidat id-Deċiżjoni tal-Kummissjoni 2016/1250 dwar l-adegwatezza tal-protezzjoni pprovduta mill-Ħarsien tal-Privatezza UE-U.S.;

2. Jemmen li s-sentenza tal-QĠUE għandha implikazzjonijiet sinifikanti għal deċiżjonijiet ta' adegwatezza li jinvolvu pajjiżi terzi; jafferma mill-ġdid il-ħtieġa għal ċarezza u ċertezza tad-dritt;

3. Jinsab imħasseb li l-kawża "Schrems II" kollha nbdiet mill-Kummissarju Irlandiż għall-Protezzjoni tad-Data, minflok ma adottata deċiżjoni fi ħdan is-setgħat konferiti lilu skont l-Artikolu 58 tal-GDPR; juri tħassib serju li l-Kummissarju Irlandiż għall-Protezzjoni tad-Data, bħala l-awtorità ewlenija għal dan, għadu ma ħax deċiżjoni dwar diversi rapporti dwar ksur tal-GDPR, imressqa fil-25 ta' Mejju 2018; jikkundanna bil-qawwa t-tentattiv tal-Awtorità Irlandiża għall-Protezzjoni tad-Data biex tpoġġi l-piż tal-ispejjeż tal-proċedura ġudizzjarja fuq Maximilian Schrems, tentattiv li kien joħloq effett disważiv massiv; jistieden lill-Kummissjoni tibda proċeduri ta' ksur kontra l-Irlanda għal nuqqas ta' infurzar xieraq tal-GDPR;

4. Iħeġġeġ lill-Kummissjoni tippubblika aktar gwida għall-kumpaniji, b'mod partikolari għall-SMEs, dwar it-trasferimenti internazzjonali tad-data, inkluż dwar is-salvagwardji addizzjonali meħtieġa għal trasferimenti bl-użu ta' SCCs;

***KLAWŻOLI KUNTRATTWALI STANDARD***

5. Jieħu nota tal-abbozz ta' deċiżjoni ta' implimentazzjoni tal-Kummissjoni u l-abbozz tal-SCCs; jilqa' l-fatt li l-Kummissjoni bħalissa qed tfittex feedback mingħand il-partijiet ikkonċernati dwar dan l-abbozz;

6. Jieħu nota tar-Rakkomandazzjonijiet 01/2020 tal-Bord Ewropew għall-Protezzjoni tad-Data (EDPB) dwar miżuri li jissupplimentaw għodod ta' trasferiment biex tiġi żgurata l-konformità mal-livell tal-UE ta' protezzjoni tad-data personali; jinsab imħasseb dwar kunflitti potenzjali ta' dawn ir-rakkomandazzjonijiet mal-proposta tal-Kummissjoni għall-SSCs; iqis li huma meħtieġa linji gwida aktar dettaljati mingħand il-Bord Ewropew għall-Protezzjoni tad-Data;

7. Jemmen li huwa kruċjali li l-kumpaniji tal-UE jiddependu fuq mekkaniżmi solidi konformi mas-sentenza tal-QĠUE; iqis, f'dan ir-rigward, li l-proposta attwali tal-Kummissjoni għal mudell ta' SCC għandha tqis kif jixraq ir-rakkomandazzjonijiet rilevanti kollha; jappoġġa sett ta' għodod ta' miżuri supplimentari, pereżempju ċ-ċertifikazzjoni tas-sigurtà u s-salvagwardji tal-kriptaġġ, li huma aċċettati mir-regolaturi;

8. Jindika li għall-kontrolluri tad-data li jaqgħu fil-kamp ta' applikazzjoni tal-Att tal-Istati Uniti dwar is-Sorveljanza tal-Intelligence Esterna, trasferiment ta' data personali mill-Unjoni mhuwiex possibbli taħt dawn l-SCCs, minħabba r-riskju għoli ta' sorveljanza tal-massa; hija biss riforma komprensiva tal-prattiki tas-sorveljanza fl-Istati Uniti li tista' tindirizza din il-problema b'mod sostenibbli u tipprovdi ċertezza tad-dritt lin-negozji u lis-suġġetti tad-data;

9. Ifakkar li għadd kbir ta’ SMEs jagħmlu użu mill-SCCs; jenfasizza li l-kumpaniji u l-SMEs jeħtieġu b'mod urġenti linji gwida ċari u assistenza fl-applikazzjoni u l-interpretazzjoni tas-sentenza tal-Qorti;

10. Jenfasizza s-setgħa ta' negozjar u l-kapaċità legali limitati tal-SMEs Ewropej, li, permezz ta' valutazzjonijiet tal-awtoadegwatezza ta' pajjiżi terzi, huma mistennija jiddeterminaw l-oqfsa legali kumplessi ta' pajjiżi terzi differenti; iħeġġeġ lill-Kummissjoni u lill-Bord Ewropew għall-Protezzjoni tad-Data jeżaminaw bir-reqqa l-ħtieġa u l-fattibbiltà ta' kwalunkwe miżura supplimentari meħtieġa, speċjalment għall-SMEs;

11. Iħeġġeġ lill-awtoritajiet superviżorji nazzjonali jużaw is-setgħat rispettivi tagħhom imsemmija fl-Artikolu 3 tal-abbozz ta' deċiżjoni ta' implimentazzjoni u skont l-Artikolu 58 tal-GDPR f'każijiet bħal dawn.

***TARKA TAL-PRIVATEZZA***

12. Jinnota li, minkejja t-titjib tat-Tarka tal-Privatezza meta mqabbla mal-arranġamenti tal-Isfera ta' Sikurezza, il-QĠUE sabet li t-Tarka tal-Privatezza UE-US ma tiggarantixxix livell ta' protezzjoni essenzjalment ekwivalenti, u għaldaqstant livell adegwat ta' protezzjoni, għal dak ipprovdut mill-GDPR u mill-Karta tal-UE, b'mod partikolari minħabba l-kundizzjonijiet stabbiliti fir-rigward tal-aċċess min-naħa tal-awtoritajiet pubbliċi tal-Istati Uniti għal data personali trasferita fl-ambitu tat-Tarka tal-Privatezza u n-nuqqas ta' drittijiet azzjonabbli għas-suġġetti tad-data tal-UE quddiem il-qrati tal-Istati Uniti kontra l-awtoritajiet tal-Istati Uniti;

13. Ifakkar fir-riżoluzzjoni tal-Parlament tal-2018 dwar it-Tarka tal-Privatezza, li ssottolinjat ir-riskju tal-invalidazzjoni tat-Tarka tal-Privatezza mill-QĠUE;

***IS-SORVELJANZA TAL-MASSA U L-QAFAS LEGALI***

14. Iħeġġeġ lill-Kummissjoni tkompli timmonitorja l-użu ta' teknoloġiji ta' sorveljanza tal-massa fir-Renju Unit;

15. Jindika li la l-Att ta' Kalifornja dwar il-Privatezza tal-Konsumatur (CCPA) fl-Istati Uniti u lanqas il-proposti federali magħmula s'issa ma jissodisfaw ir-rekwiżiti tal-GDPR għal livell adegwat ta' protezzjoni; iħeġġeġ lil-leġiżlatur federali tal-Istati Uniti jadotta att federali b'saħħtu u komprensiv dwar il-protezzjoni tad-data u l-privatezza fil-livell nazzjonali li jissodisfa dawk ir-rekwiżiti;

16. Jindika li weħidha, tali leġiżlazzjoni dwar il-protezzjoni tad-data tal-konsumaturi u l-protezzjoni tal-privatezza mhux se tirrimedja l-kwistjonijiet fundamentali misjuba mill-Qorti dwar is-sorveljanza tal-massa mis-servizzi tal-intelligence tal-Istati Uniti u l-aċċess insuffiċjenti għal rimedju; iħeġġeġ lil-leġiżlatur federali tal-Istati Uniti jerġa' jikkunsidra l-modifiki għat-Taqsima 702 tal-FISA, l-Ordni Eżekuttiva 12333 u d-Direttiva Presidenzjali 28, b'mod partikolari rigward l-għoti tal-istess livell ta' protezzjoni liċ-ċittadini tal-UE u dawk tal-Istati Uniti;

***DEĊIŻJONIJIET TA' ADEGWATEZZA***

17. Jistieden lill-Kummissjoni tieħu l-miżuri kollha meħtieġa biex tiżgura li kwalunkwe arranġament ulterjuri mal-Istati Uniti jikkonforma għalkollox mar-Regolament (UE) 2016/679, mal-Karta tal-UE, u kull aspett tas-sentenza tal-QĠUE;

18. Ifakkar fl-obbligu tal-Kummissjoni li tagħmel rieżami tad-deċiżjonijiet ta' adegwatezza kollha adottati fl-ambitu tad-Direttiva KE 95/46 filwaqt li tapplika l-konklużjonijiet tas-sentenzi "Schrems I u II" biex tivvaluta jekk joffrux livell ta' protezzjoni essenzjalment ekwivalenti;

19. Jappella lill-Kummissjoni biex ma tadottax deċiżjonijiet ta' adegwatezza ġodda fir-rigward tal-Istati Uniti, sakemm ma jiġux introdotti riformi b'sinifikat tal-liġijiet u l-prattiki fil-qasam tal-aċċess għall-informazzjoni mill-awtoritajiet pubbliċi, b'mod partikolari għal finijiet ta' intelligence u ta' sigurtà nazzjonali;

20. Jistieden lill-Kummissjoni tippubblika lista aġġornata ta' kriterji li tqis meta tevalwa jekk pajjiż terz jikkwalifikax għal deċiżjoni ta' adegwatezza;

21. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kummissjoni, lill-Kunsill Ewropew, lill-Kunsill, lill-Bord Ewropew għall-Protezzjoni tad-Data u lill-parlamenti nazzjonali.

1. [[https://eur-lex.europa.eu/legal-content/MT/TXT/?uri=CELEX%3A62018CA0311&qid=1610640279033](https://eur-lex.europa.eu/legal-content/MT/TXT/?uri=CELEX:62018CA0311&qid=1610640279033)](file:///C%3A%5CUsers%5Ccbull%5CAppData%5CLocal%5CMicrosoft%5CWindows%5CINetCache%5CContent.Outlook%5C9A0NKB2P%5C%09https%3A%5Ceur-lex.europa.eu%5Clegal-content%5CEN%5CTXT%5C?uri=CELEX:62018CJ0311) [↑](#footnote-ref-1)
2. [https://eur-lex.europa.eu/legal-content/MT/TXT/?uri=CELEX%3A62014CJ0362](https://eur-lex.europa.eu/legal-content/MT/TXT/?uri=CELEX:62014CJ0362) [↑](#footnote-ref-2)
3. <https://eur-lex.europa.eu/legal-content/MT/TXT/?uri=CELEX:62017CJ0623> [↑](#footnote-ref-3)
4. P8\_TA(2018)0315, <https://www.europarl.europa.eu/doceo/document/TA-8-2018-0315_MT.html> [↑](#footnote-ref-4)
5. P8\_TA(2018)0433, <https://www.europarl.europa.eu/doceo/document/TA-8-2018-0433_MT.html> [↑](#footnote-ref-5)
6. P9\_TA(2020)0337, https://www.europarl.europa.eu/doceo/document/TA-9-2020-0337\_MT.html [↑](#footnote-ref-6)
7. Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data), ĠU L 119, 4.5.2016, p. 1-88, <http://data.europa.eu/eli/reg/2016/679/oj> [↑](#footnote-ref-7)
8. <https://edpb.europa.eu/our-work-tools/public-consultations-art-704/2020/recommendations-012020-measures-supplement-transfer_mt>

 <https://edpb.europa.eu/our-work-tools/our-documents/preporki/recommendations-022020-european-essential-guarantees_mt> [↑](#footnote-ref-8)